Document ID: /fineweb-2-swissfilter-quality_10-filterrobots/filtered/01780.jsonl.gz/7

Tehotenstvo niekedy prináša, hlavne pri prvorodičkách, okrem krásnych pocitov očakávania aj obavy z neznámeho, a keď ide o pôrod v zahraničí, tak sa k tomu môže pridať aj pocit samoty, kde nemá kto poradiť. Avšak pôrodu vo Švajčiarsku sa určite netreba obávať a na prípadné otázky vám možno zodpovie aj tento článok. Či ide o švajčiarsku súkromnú alebo štátnu kliniku, vždy sa vám a vášmu dieťaťu dostane profesionálnej starostlivosti s ľudským prístupom.
Plánované rodičovstvo je vo Švajčiarsku, aj z pohľadu zdravotného poistenia, veľmi dôležité. Keď budete plánovať, tak si môžete poistku nastaviť presne na tento účel. Ide o pripoistenie k základnej zdravotnej poistke, a to hlavne HalbPrivat a Privat v rámci hospitalizácie a Ambulantné prídavné služby (Ambulante Zusatzleistungen), ktoré slúžia na rôzne doplnkové vyšetrenia a odbery nezahrnuté v základnom poistení, kde sa zisťuje napríklad genetická výbava ešte nenarodeného dieťaťa. Čo sa týka pripoistenia na hospitalizáciu (najčastejšie HalbPrivat a Privat), okrem privátnej izby (alebo najviac 2 osoby) a napríklad možnosti výberu jedla na vás samozrejme čaká aj kvalitnejšia starostlivosť. Základné poistenie je založené na štandardoch, čo je zovšeobecnenie postupov a to v niektorých chvíľach neponúka osobný prístup k vášmu problému. Jednoducho povedané, ak máte základné poistenie, lekár sa pozerá na váš problém cez šablonu základného poistenia, ale ak máte napr. Privat, lekár šablonu odloží a robí presne to, čo je v danom momente pre vás to najlepšie. Pri pripoistení je samozrejmosťou, že si môžete vybrať súkromnú kliniku, kde budete rodiť a taktiež, že priamo pri pôrode bude napríklad vaša gynekologička, aj keď na súkromnej klinike nie je zamestnaná a samozrejme ešte veľa iných nadštandardov. Ak na to máte, všetky tieto vymoženosti si môžete dovoliť aj so základnou poistkou, avšak uhradíte plnú sumu. Ponuka základného poistenia je u všetkých poisťovní skoro rovnaká, HalbPrivat a Privat sa samozrejme líši od poisťovne k poisťovni.
Prečítajte si aj: Administratíva po narodení dieťaťa vo Švajčiarsku
Ak sa vo Švajčiarsku chcete zdravotne poistiť a už v tom čase ste tehotná, tak pri základnom poistení vás odmietnuť poisťovňa nemôže, ale pri pripoistení je to už vysoko pravdepodobné. Ak ste teda už tehotná, tak sa budete musieť uspokojiť so základným poistením, ktoré je síce vysoko profesionálne, ale štandardné. Ak máte, čo sa týka zdravotného poistenia, všetko v poriadku, tak pri tehotenstve a pôrode je dôležité rozoznávať, či ide o chorobu alebo ide o prirodzené prejavy tehotenstva. Ak ide o bežné tehotenské prehliadky, či vyšetrenia a samotný pôrod, náklady sú hradené poisťovňou bez dosahu na váš "franchise" (aj v základnom poistení). S tehotenstvom sú však niekedy spojené aj komplikácie, čiže choroby a niekedy dochádza až k najhoršiemu, čiže k spontánnemu potratu, ktorý sa vykazuje už ako choroba hradená z vašj "franchise". Takisto ak vám bude pri tehotenstve každý deň nevoľno a budete to riešiť cez svojho lekára, poisťovňa to vykazuje ako chorobu a nie ako súčasť štandardného priebehu tehotenstva, čo znamená, že platíte v kalendárnom roku všetko až do vyčerpania "franchise", potom 10%, ale iba do výšky 700 CHF., a až potom máte zdravotnú starostlivosť zadarmo. Viac sa o zdravotnom poistení sa dočitate v článku Zdravotné poistenie vo Švajčiarsku.
Už pri základnom zdravotnom poistení máte k dispozícii na výber viaceré spôsoby pôrodu. Pri dobrom zdravotnom stave bez tehotenských komplikácii môžete odrodiť doma iba za asistencie pôrodnej sestry. Na klinike si taktisto môžete vybrať, že budete rodiť do vody, čo je ale podmienené tiež zdravotným stavom. V prípade klasického pôrodu je k dispozícii polohovateľná posteľ a nie "koza". Štandardom sú fitlopta, pôrodná stuha nad posteľou, otec na izbe bez obmedzenia a hudba, ktorú si prinesiete so sebou. Takisto vás pri kontrakciách povzbudia k prirodzenému prekonávaniu bolesti krikom, čiže žiadne zazerajúce sestričky. Každá klinika poskytuje svoje vlastné kurzy, kde sa môžete naučiť ako pri pôrode správne dýchať, ako si zmierniť bolesti cvičením, ako správne a dlho dojčiť, dokonca môžete poslať svoje staršie dieťa, aby sa naučilo ako sa o svojho súrodenca môže starať a mnohé iné témy. Určite sa tiež informujte v poisťovni, ktoré kurzy sú hradené a v akej výške. Každá klinika takisto organizuje "deň otvorených dverí", kde si môžete prezrieť priestory, vybavenie, alebo vám budú zodpovedané vaše otázky.
Ak ste už niekedy rodili na Slovensku, môže vás prekvapiť iný pohľad na zdravotnú starostlivosť. Niekto by to mohol považovať za zanedbávanie, alebo šetrenie, ale v skratke ide o podľad, ktorý sa opiera hlavne o prirodzenosť. Ide napríklad o záchranu plodu do 3 mesiaca. V prípade komplikácií ohrozujúcich plod by ste sa na Slovensku dočkali plného nasadenia na jeho záchranu a možno až do pôrodu by ste ležali na lôžku s nohami vo vzduchu. Vo Švajčiarsku sa vo všeobecnosti pozerajú na spontánny potrat do 3 mesiaca plodu ako na prirodzené odmietnutie plodu telom ženy, kde hrozila vysoká pravdepodobnosť komplikácií rôzneho druhu, čiže choroby. Takisto za prirodzené považujú pri samotnomm pôrode nepoužívať automaticky zástrih, pretože rana sa tak lepšie hojí a už o niekoľko hodín sa môžete postaviť. Pri pôrode vo Švajčiarsku vám takisto nehrozí holenie a klystír. Rodička, ktorá sa rozhodne pre epidurálnu anastéziu, nemusí hlásiť nič vopred a taktiež sa vopred nehlási ani prítomnosť otca pri pôrode.
Zdroj: Dalibor Hudeček
Ak sa vám článok páčil, potešilo by nás vaše hodnotenie:
- hodnotenie v hornej časti článku priamo pod jeho nadpisom (max. 5 hviezdičiek)
- hodnotenie webstránky na našom profile Facebook (max. 5 hviezdičiek a text)
- hodnotenie webstránky na našom profile Google Maps (max. 5 hviezdičiek a text)
Za váš čas vám vopred ďakujeme. Vaše hodnotenie nás motivuje v písaní ďalších zaujímavých a užitočných článkov.
INFO: Každý článok je písaný na základe dostupných informácií. Ak viete, že v článku sa nachádza skreslená, či nepravdivá informácia, môžete požiadať administrátora o nápravu. Takáto požiadavka musí byť podložená odkazom na oficiálne zdroje, uvádzajúce predmetnú nápravu.